
ADD MEG AZ ALÁBBI ADATOKAT!

A NEVED: 

AZ E-MAIL CÍMED: 

AZ ISKOLÁD NEVE ÉS CÍME: 

AZ ÉVFOLYAMOD: 

A FELKÉSZÍTŐ TANÁROD NEVE:


IRODALOM
1. FORDULÓ

BEKÜLDÉSI HATÁRIDŐ: 2026. NOVEMBER 3.


A feladatlapot elektronikusan (számítógépen) töltsd ki! (A kézírással kitöltött feladatlapokat nem értékeljük.) A szövegalkotási feladat (3. feladat) megoldását a feladat után, folytatólagosan gépeld be! 

A kitöltött feladatlapot és az esetlegesen felmerülő kérdéseket az irodalomtverseny@btk.ppke.hu e-mail címre várjuk. Beküldéskor, kérjük, nevezd át a dokumentumot a saját nevedre a következő módon: sajátnév.irodalom1.doc vagy sajátnév.irodalom1.pdf.

A Pázmány Bölcs-Ész egy kreatív és játékos irodalomverseny, amely nem az iskolában megszerzett tárgyi tudásra, inkább a résztvevők irodalomszeretetére és alkotókedvére épít. Külön örülünk, ha a kérdések megválaszolásakor a humorodat is megcsillantod!


Jó olvasást és örömteli alkotómunkát kívánunk!

Az irodalomverseny szervezői

1. FELADAT (max. 20 pont)

Képzeld el, hogy felvettek a Magyar Napló szerkesztőségébe gyakornoknak, és azt a feladatot kaptad, hogy az Instagramon népszerűsítsd a Kiadó 2024-es versantológiáját, vagyis Az év versei – 2024 című kötetet:
Az év versei – 2024
Magyar Napló Kiadó[footnoteRef:1] [1:  Az év versei 2024 című antológiát a Magyar Napló Kiadó bocsátotta a Pázmány Bölcs-Ész Tanulmányi Verseny Irodalom szekciójának rendelkezésére, amit ezúton is köszönünk. Egyúttal felhívjuk a verseny résztvevőinek figyelmét, hogy az antológia online megosztása vagy bárminemű sokszorosítása sérti a Kiadó érdekeit, ezért szigorúan tilos.] 

Hozz létre egy nyilvános Instagram-fiókot![footnoteRef:2] (Akkor is nyiss új fiókot, ha már van saját Instád. Ha még nincs, regisztrálj, és hozz létre egyet!) Az Insta-fiókod felhasználóneve a „piv” betűszóból (PIV = Pázmány Irodalomverseny rövidítve) és a saját neved kombinációjából álljon, pl. piv.vargakatalin vagy piv.szabotamas [2:  Ha nem szeretnél Instagram-fiókot nyitni, de tetszik a kihívás, készítsd el a feladatot bármilyen más online vagy offline prezentációs szoftverben, és a kitöltött feladatlappal együtt küldd el az irodalomtverseny@btk.ppke.hu címre!] 


Ha kész a fiók, kövesd az alábbi instrukciókat:

(1) Az antológiát népszerűsítő Insta-kampányod min. 9, max. 12 bejegyzésből álljon! Minden bejegyzés tartalmazzon egy versidézetet és egy ahhoz illő képet vagy videót!

(2) Olvasgasd az antológiát, és válassz ki min. 9, max. 12 olyan idézetet Az év versei – 2024 című kötet verseiből, amikről úgy érzed, hogy felkelthetik az olvasók, köztük a te kortársaid figyelmét is! 

(3) Készíts az idézetekhez passzoló képeket: saját fotókat, rajzokat és/vagy videókat! Lehet köztük grafikai programmal szerkesztett vagy a mesterséges intelligencia által generált kép is (ez utóbbi esetben a képekhez vezető promtokat is írd bele a feladatlapba). 

(4) Készítsd el a bejegyzéseket: társítsd egymáshoz a versidézeteket és a képeket az Instán! A választott versidézeteket rászerkesztheted a képekre (digitális képszerkesztővel) vagy beírhatod a képekre/videókra kattintva megnyíló leírás-mezőkbe. Az idézeteken kívül rövid, magyarázó kommenteket is írhatsz a leírás-mezőkbe arról, hogy hogyan értelmezik vagy egészítik ki egymást a kampányodban szereplő képi és szöveges tartalmak. 

(5) Ha készen vagy, tedd nyilvánossá az Insta-fiókodat, és írd ide a felhasználónevét (tag-jét), hogy mi is láthassuk, mit alkottál:

………………………………………………………………………….



2. FELADAT (max. 15 pont)
Olvasd el/újra Szophoklész Antigoné című drámáját, vagy nézd meg egy színpadi változatát (pl. a Harag György Társulat 2014-es előadását rend.: Balogh Attila). 
Képzeld el, hogy téged kérnek fel a Szophoklész-dráma kortárs újrarendezésére, amihez plakátot is kell készítened. Gondold át, hogy te hogyan értelmezed Szophoklész drámáját: mi fontos neked ma a cselekmény, a karakterek vagy a konfliktus szempontjából. Mitől lesz a rendezésed kortárs? Hogyan, milyen színházi eszközökkel szólítja meg a darab a mai nézőket? Ha mindezt átgondoltad, készítsd el a plakátot, és másold be ide, a feladat alá, vagy töltsd fel az internetre (pl. az insta oldaladra), és add meg a linkjét. (Rendezői koncepciót ebben a fordulóban még nem várunk, csak az általad készített plakátot.)
A plakát készülhet szabadkézi rajzzal, grafikai programmal vagy AI képgenerálóval is. Ez utóbbi esetben add meg a promtokat is, amik elvezettek a plakátod végső változatához. Inspirálódhatsz korábbi plakátokból is.









3. FELADAT (max. 10 pont)

Rejtő Jenő Piszkos Fred közbelép (Fülig Jimmy őszinte sajnálatára) című regényének elején egy ifjú, életunt milliomos, Mr. Theo (teljes nevén Theobald Lincoln) leveleket olvasgat, amelyek válaszul érkeztek az általa feladott apróhirdetésre. Olvasd el az apróhirdetést és a válaszokat, majd írj Te is rövid (kb. 200–1000 leütés terjedelmű), humoros válaszlevelet Mr. Theonak Rejtő Jenő stílusában! A vicces aláírásról se feledkezz meg!	
										

Mr. Theo apróhirdetése:

SZERETNÉK VILÁGHÍRŰ LENNI!
Sok a pénzem! Kevés a leleményességem!
Minden jó ötletet örömmel fogad:
megnyerő ifjú, aki elvesztette életkedvét.


Válaszlevelek a Rejtő-regényből:
1. számú levél:
Hirdetését olvastam és közlöm önnel, hogy elveszett életkedvének becsületes megtalálója vagyok. Hat évig Bostonban mint a villamosszék áramelindítója működtem, amíg egy alkalommal kaucsukkézelőm miatt rövidzárlat történt, és az elítélt áramhiány következtében nem szenderült jobblétre, illetve a rosszabb létben, a szender mellőzésével életben maradt. Sajnos, kivégzés nem lehetséges áldozat nélkül, és így nyugalmas állásomból nyomban röpítettek. Legyen szabad ennyit a kaucsukmanzsettámról. Ezután természetesen a filmnél kerestem elhelyezkedést, mivel szakképzett nyergesmester vagyok. Állítólag cowboy jeleneteknél ilyenre szükség lehet. Így lettem tehát a Paramountnál kerékpáros kifutó, ám hamar megnősültem, úgyhogy ma virágzó, de alig jövedelmező kertészetem van Oklahoma államban. Nevem Schwachta Szókratész vagy Knapp (ahogy tetszik). Negyvenöt éves, özvegy ítéletvégrehajtó vagyok, aki úgy érzi, hogy még tartogat számára valamit az élet. Hirdetését olvastam és ajánlatom a következő: Ön világhírű lehet, ha örökbefogad és nekem ajándékozza vagyonát, azután gyalog, vagy úgynevezett roller nevű játékgörgőn elzarándokol Kalkuttába, és útközben mindenhol azt hirdeti, hogy a nyerskoszt csodákat művel! E marhaságnak híre menne, nevét megismernék a világ mind a négy sarkában, mivel így szólna az emberiség: „No lám csak...”. Értesítsen, hogy melyik vonattal vár egy negyvenöt éves nyugalmazott ítéletvégrehajtót (aki úgy érzi, hogy még tartogat számára valamit az élet), és hetvenkét szabályszerűen végrehajtott, igazolt kivégzést mutathat fel. Az ön embere vagyok!
Üdvözli:
SCHWACHTA SZÓKRATÉSZ vagy KNAPP (ahogy tetszik)


2. számú levél:
Uram! Világhírűvé lenni gyerekjáték! Feltaláltam a „Gyermekeid játszva gyilkolnak” nevű csörgőre, kereplőre és kisvasútra alkalmazható tetszetős gyerekjátékot, mely egyben légyölő. Két légy súlyától a szerkezet működésbe jön és lecsap! Finanszírozzon Ön, és nevemet Edisoné mellett, Önét az én nevem mellett emlegeti az emberiség e találmány révén, amely két legyet pusztít el és egy csapásra világhírűvé teszi...


3. számú levél:
AKAR ÖN VILÁGHÍRŰVÉ LENNI? AZT SZERETNÉ, HA CSODÁLNÁK ÉS TISZTELNÉK? HA MILLIÓK EMLEGETNÉK A NEVÉT?
ÉS HAJLANDÓ ILYESMIÉRT JELENTŐS PÉNZÖSSZEGEKET ÁLDOZNI? SZERINTEM EZ EGY NAGY MARHASÁG ÖNTŐL!
Minden tisztelet nélkül
B. KNOX
természetimádó, mormon prédikátor, a Mazdaznan Egyesület Dalárdájának baritonistája


4. számú levél:
CSEKÉLY ELLENSZOLGÁLTATÁS FEJÉBEN VlLÁGHÍRŰ LEHET!
MI AZ ÉRVÉNYESÜLÉS TITKA?!
Gondosan tanulmányoztam Napóleon, Tolsztoj, Chaplin és D. S. Windthorn életét. E nagy emberek azért lettek halhatatlanná, mert „Bájóka” Lenolajat használtak kopaszodás ellen. Akar Ön fogalommá válni, mint Rasputin, Beethoven, Shaw, Pasteur és D. S. Windthorn?

HASZNÁLJON „BÁJÓKA” LENOLAJAT!
Gyártja: D. S. Windthorn mérnök, 24. Brooklyn


5. számú levél:
Ha Ön gyorsan és jutányosan világhírű óhajt lenni, olvassa el főművemet:
„HOGYAN ÉLHETÜNK GAZDAGON, SIKERESEN ÉS EGÉSZSÉGESEN.”
Szíves megrendelését a Bostoni Beteg Hajléktalanok Szeretetkórházába várom, sőt elvárom, mert öt hónapja beteg, családos embertársán segíteni kötelesség!
Kiváló tisztelettel,
E. HUBERTON
a „Hogyan éljünk gazdagon, sikeresen és egészségesen” c. mű szerzője

U.i.: másik főművem: „Karrier, erő és egészség lélegzésgyakorlatok és svédtorna útján” ugyanezen kórház címén megrendelhető.



6. számú levél 
(a te válaszleveled Mr. Theo apróhirdetésére):





























Mindennel elkészültél? 
Remek! 

A kitöltött feladatlapot nevezd át a saját nevedre 
(sajátnév.irodalom1.doc vagy sajátnév.irodalom1.pdf), 

és november 3-ig küldd el ide:
irodalomtverseny@btk.ppke.hu

